**27.04.19 Triatlon**

**Lotte Miller var med og preget VM-runden i Bermuda. Lå lenge med tettrio**

​**Det holdt nesten til en pallplass for Lotte Miller (f. 1996) fra Stavanger i dag, etter en fantastisk svøm og like offensiv og god sykling. Det ble litt tøft på løpingen. Likevel ble det en imponerende 8. plass for unge Miller som forbedrer sin besteplassering på olympisk distanse.**

Miller viser at hun fortsatt er i form etter at hun ble nummer seks i forrige løp. Det var en sprint, som Miller er mer komfortabel med. Løypa i Bermuda besto av 1,5 km svømming, 40 km sykling og 10 km løping, og er kjent for å være en tøff løype, med bratte Corkscrew Hill som skulle forseres 10 ganger på sykling. I tillegg ble konkurranse preget av kraftig regn og masse vann i vegbanen, som skapte utfordringer for mange.

***"Jeg spilte på de kortene jeg hadde og visste at jeg manglet en del på løp. Svømmingen var lett og kontrollert. Syklingen var tøff. Jeg er veldig fornøyd med at jeg klarte å være med i bruddet og at jeg klarte å bidra i bruddet som jeg gjorde",*** oppsummerte Stavangerjenta etter løpet.

**Fulgte planen på svøm og sykling**

Miller sa i forkant av konkurransen at hun skulle gi gass fra start på svømmingen og heller ikke spare seg på syklingen. Tidligere har hun vært litt forsiktig og dermed ikke fått ut alt hun er god for. Hun vet at hun er en av de sterkeste svømmerne og syklistene i feltet. Det fikk hun vist i dag.

Opp av vannet var Miller nummer syv og kom seg deretter raskt gjennom skiftesonen og opp på sykkelen. Med det kom hun med i en tetkvartett sammen med noen av de aller sterkeste triatletene i verden på kvinnesiden. De andre tre; amerikanske Katie Zafares, og britene Vicky Holland og Jessica Holland er ranket som nummer en, to og fire i verden. Holland slet i de tekniske partiene og mistet ganske raskt gruppen. Dermed satt Miller med i en trio.

**Solid ledelse etter syklingen**

Trioen kjørte svært tøft på syklingen, og kom seg gjennom den 40 km lange tøffe løypa på under 65 minutter. Det gav dem en solid ledelse på 2,29 minutter til hovedfeltet. Det kunne se ut til å bli pallplass på Miller.

Særlig Zafares, men også Learmonth, er sterke løpere. Zaferes dro raskt i fra, og Learmonth holdt også et høyt tempo som Miller ikke klarte å svare på. Det var flere sterke løpere i den store gruppen bak, og Miller ble til slutt forbiløpt av fem løpere. Dette var likevel en sterk prestasjon.

Miller er nå ranket som nummer fem etter to gjennomførte løp av totalt åtte i verdensserien WTS. Totalvinneren av verdensserien krones verdensmester i triatlon på slutten av sesongen.